### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Det foreslås

at der afsættes ressourcer til at udvikle og udbrede metoder og digitale og fysiske værktøjer der sikrer at ældre med svage kommunikationsevner kan ytre behov og ønsker i forhold til pleje og praktisk hjælp. Herudover skal der være fokus på undervisning af de pågældende ældre, de pårørende og relevante medarbejdere.

Beskrivelse

Nogle ældre har svært ved at give udtryk for deres ønsker og behov. Det kan f.eks. være ældre der har udviklet demens, ældre der har været udsat for slagtilfælde eller ældre der af andre grunde har svært ved at kommunikere.

Det at man har svært ved at udtrykke sine ønsker og behov, betyder ikke, at man ikke har ønsker og behov. For SF er der centralt at alle ældre har gode muligheder for selv at kunne være med til at træffe beslutninger om deres pleje og praktiske hjælp.

Det vil kunne gøres en stor forskel for de pågældende borgere og deres pårørende med et tilbud om støtte til afhjælpning af kommunikationsudfordringer.

Der kan med fordel sammensættes en ”værktøjskasse” med både fysiske og digitale kommunikationshjælpemidler og metoder, suppleret med vejledninger og tilbud om undervisning af de pågældende ældre, de pårørende og relevante medarbejdere. Det er vigtigt, at der er et bredt udvalg af værktøjer, da forskellige hverdagssituationer og livssituationer kalder på forskellige metoder og hjælpemidler. For eksempel kan en iPad eller lignende kan være brugbar i nogle situationer mens mere simple billedtavler andre gange kan være mere hensigtsmæssige.

Stillet af SF’s Byrådsgruppe

Gorm Iversen, Justina Berg, Tanja Andreasen og Casper Andreasen (ordfører).